Prezentul raport este al patrulea raport anual privind punerea în aplicare a ALS, în conformitate cu dispozițiile Regulamentului (UE) nr. 511/2011 al Parlamentului European și al Consiliului din 11 mai 2011 de punere în aplicare a clauzei de salvgardare bilaterale a Acordului de liber schimb între Uniunea Europeană și statele sale membre și Republica Coreea. În conformitate cu articolul 13 alineatul (1) din regulamentul menționat, Comisia are obligația de a publica un raport anual privind aplicarea și punerea în aplicare a acordului. De asemenea, în conformitate cu articolul 3 alineatul (3), Comisia are obligația să prezinte Parlamentului European și Consiliului un raport anual de monitorizare cu privire la datele statistice actualizate referitoare la importurile din Coreea de produse din sectoarele sensibile și din sectoarele care au fost incluse în monitorizare. Prin urmare, prezentul raport combină cele două cerințe de raportare. Evoluția importurilor din Coreea în UE în sectoarele supuse monitorizării, precum și rezultatele monitorizării specifice referitoare la rambursarea taxelor sunt prezentate în documentul de lucru al serviciilor Comisiei anexat prezentului raport.

În ceea ce privește comerțul cu servicii, analiza se bazează pe datele anuale până în 2014.

Ar trebui remarcat faptul că modificările fluxurilor comerciale nu pot fi atribuite exclusiv ALS, întrucât există și alți factori care influențează fluxurile comerciale. Cu toate acestea, cifrele furnizate mai jos sunt un bun indicator al modului în care ALS a funcționat până în prezent.

2.2.Evoluția globală a comerțului cu mărfuri

Exporturile UE în Coreea au crescut cu 55 %, de la 30,6 miliarde EUR în perioada de 12 luni anterioară punerii în aplicare a ALS la 47,3 miliarde EUR în al patrulea an de punere în aplicare a ALS. Creșterea anuală a exporturilor a fost de peste 15 % în primul an de punere în aplicare a ALS, între 8 % și 9 % în al doilea și al treilea an și de 14 % în al patrulea an.

Exporturile UE către Coreea de produse care au fost pe deplin sau parțial liberalizate prin ALS au crescut cu 57 % și, respectiv, 71 % față de perioada de 12 luni anterioară punerii în aplicare a ALS (cu 8,8 miliarde EUR și, respectiv, 1,7 miliarde EUR), în timp ce exporturile UE de produse având nivelul taxelor vamale aplicabile națiunii celei mai favorizate („NCMF”) egal cu zero au crescut cu 25 % (1,9 miliarde EUR). Respectiva creștere a exporturilor de către UE pe plan mondial a acestor produse a fost de 19 % pentru produsele complet liberalizate, de 26 % pentru produsele parțial liberalizate și de 13 % pentru produsele având NCMF egal cu zero.

Grafic 1: Exporturile UE în Coreea și importurile UE din Coreea, iulie 2010-iunie 2015 (în miliarde EUR)

Sursă: EUROSTAT-COMEXT (extrase în octombrie 2015)

Importurile UE din Coreea în cel de-al patrulea an de derulare a ALS s-au ridicat la 40,0 de miliarde EUR, înregistrând o creștere de 5 % față de perioada de 12 luni anterioară punerii în aplicare a ALS. În al treilea și al patrulea an de punere în aplicare, importurile au crescut anual cu 6 %, în timp ce în al doilea an, acestea au scăzut cu 6 % în comparație cu anul precedent.

Trebuie menționat faptul că, în al patrulea an de punere în aplicare a ALS, importurile UE din Coreea au crescut mai mult decât importurile UE din restul lumii, care au crescut cu 2 % față de anul precedent.

Importurile UE din Coreea de produse care au fost pe deplin sau parțial liberalizate prin ALS au crescut cu 35 % și, respectiv, 64 % față de perioada de 12 luni anterioară punerii în aplicare a ALS (cu 5,0 miliarde EUR și, respectiv, 0,5 miliarde EUR), în timp ce importurile UE din Coreea de produse scutite având NCMF egal cu zero au scăzut cu 29 % (cu 5,8 miliarde EUR).

În total, cele 7,6 miliarde EUR ale deficitului comercial al UE cu Coreea în perioada de 12 luni anterioară punerii în aplicare a ALS s-au transformat în excedent comercial, care se ridică la 7,3 miliarde EUR în cel de-al patrulea an al ALS.